Temeljem SPORAZUMA O USPOSTAVLJANJU UPRAVNOG VIJEĆA „PARTNERSTVO ZA PROSTOR“ potpisanogizmeđu partnera na Projektu „Partnerstvo za prostor“, UP.04.2.1.07.0159. (u daljnjem tekstu: Sporazum), Upravno vijeće donosi sljedeći

**PRAVILNIK O KORIŠTENJU PROSTORA DRUŠTVENOG CENTRA**

**TEMELJNE ODREDBE**

**Članak 1.**

Temeljem Članka 3. Sporazuma, ovim se Pravilnikom o korištenju prostora društvenog centra ''Prostor(i)ja'' (nadalje: Pravilnikom) utvrđuje način i pravila korištenja prostora Društvenog centra u Karlovcu (nadalje: DC). Prostor DC-a predmet je participativnog modela upravljanja javnim prostorom na principu javno-civilnog partnerstva s ciljem povećanja raspona usluga organizacija civilnog društva (nadalje: OCD-a) koje se temelje na potrebama zajednice.

**Članak 2.**

Prostor DC-a je vlasništvo Grada Karlovca, na adresi Mije Krešiće 4, Karlovac. Prostor ima 124 m2.

Prostor DC-a je odlukom Grada Karlovca od 9. kolovoza 2017. godine, dodijeljen na upravljanje Udruzi za poticanje i razvoj kreativnih i socijalnih potencijala djece, mladih i odraslih Carpe Diem (nadalje: Carpe Diem), koja ga je potom kandidirala za dodjeljivanje EU sredstava kroz projekt „Partnerstvo za prostor“. Temeljem potpisanog ugovora br. UP.04.2.1.07.0159, prostor se od 02.11.2020. do 01.11.2022. koristi za provedbu navedenog Projekta i njegovih ciljeva, a sukladno Člancima 1. i 2. Sporazuma o uspostavljanju Upravnog vijeća.

**MODEL UPRAVLJANJA**

**Članak 3.**

Prostorom DC-a upravlja Udruga Carpe Diem kao nositelj Projekta, no aktivnostima u prostoru upravlja Upravno vijeće Partnerstvo za prostor temeljem Sporazuma o formiranju Vijeća, kako je detaljno regulirano Pravilnikom o radu Upravnog vijeća Partnerstvo za prostor.

Ovim Pravilnikom dužni su se služiti svi korisnici i pružatelji sadržaja/usluga Društvenog centra:

Udruga Carpe Diem i svo osoblje zaposleno na projektu (nadalje: koordinatori), sve organizacije i institucije članice Upravnog vijeća, organizacije civilnog društva i njihovi korisnici, platforme i inicijative građana, pojedinci, institucije i ustanove, zajedinice lokalne samouprave, te građanstvo.

**Članak 4.**

Koordinatori u projektu su dužni, sukladno projektnim zadacima i obvezama, unaprijed izrađivati planove aktivnosti u Centru, te smjene i dežurstva.

Ispred Upravnog vijeća koordinatori su dužni brinuti o svim aktivnostima u prostoru, kompletnoj organizaciji i logistici u prostoru, te potrebama korisnika prostora.

Za vrijeme trajanja svih aktivnosti, u Centru je dužna biti najmanje jedna osoba od strane upravitelja prostorom. Ta je osoba odgovorna za čuvanje prostora DC-a i opreme od oštećenja.

Nakon svake provedene aktivnosti u prostoru DC-a, koordinator koji je za vrijeme održavanja aktivnosti bio prisutan/dežuran, dužan je prekontrolirati prostor i opremu koja se koristila za vrijeme trajanja aktivnosti, te u slučaju potrebe sačiniti zapisnik o nastaloj šteti u samome prostoru ili na opremi DC-a.

**Članak 5.**

Radno virjeme DC-a je svaki radni dan od 8-20h. Pojedina događanja mogu se prema prirodi aktivnosti odvijati izvan definiranog radnog vremena, u skladu s potrebama korisnika prostora, što se regulira Ugovorom o korištenju DC-a.

**Članak 6.**

Prostor se za sve korisnike koristi bez naknade, a u svrhu ispunjavanja ciljeva Projekta i više koristi za razvoj zajednice.

Korisnici DC-a su sve organizacije Upravnog vijeća uključujući i Volonterski centar VolonterKA Karlovac, lokalni OCD-ovi, građani i inicijative građana. DC je otvorenog i javnog tipa, dostupan svima.

Sve se aktivnosti u DC-u, na svakodnevnoj bazi unose u zajednički Kalendar aktivnosti u DC-u. Kalendar je javan i dostupan svima. Kalendar aktivnosti vode koordinatori zaposleni na Projektu i svi unosi aktivnosti i događanja u DC-u moraju biti unešeni od strane koordinatora. Svi partneri imaju jednako pravo na korištenje prostora za aktivnosti, uz obaveznu pravovremenu najavu koordinatorima.

 U slučaju velike zainteresiranosti oko pojedinog termina za korištenje DC-a, prednost korištenja ima udruga/inicijativa/pojedinac koji se prvi javio.

**Članak 7.**

Svaka udruga, institucija, inicijativa ili pojedinac koji koristi prostor Društvenog centra, dužna/dužan je s udrugom Carpe Diem kao provoditeljem Projekta potpisati Ugovor o privremenom korištenju prostora Društvenog centra „Prostor(i)ja“. Trajanje ugovora određuje se sukladno objavljivanju i trajanju javnih poziva za iskaz interesa za korištenje DC „Prostor(i)ja“.

Dodatno, a radi evidencije korisnika, svaki korisnik dužan je unijeti svoje podatke o aktivnostima u za to predviđene tabllice koje se izrađuju na mjesečnoj osnovi.

Koordinatori na projektu obavezuju se da će s istim podacima postupati u skladu sa općom uredbom o zaštiti osobnih podataka (GDPR).

Korisnici DC-a samim korištenjem prostora daju privolu, da se sav audiovizualni materijal nastao u vrijeme provođenja aktivnosti korisnika u DC-u, koristi u svrhu vidljivosti i promocije DC-a i njegovih aktivnosti na internetu, društvenim mrežama i u ostalim audiovizualnim medijima.

Odstupanje od zadnje stavke ovog članka evidentirati će se pisanim putem od strane predlagatelja koordinatorima.

**Članak 8.**

Raspolaganje svom opremom, te ključevi DC-a u isključivoj su ingerenciji osoba zaposlenih na Projektu i u DC-u, te se isti ne smiju davati trećoj strani bez unaprijed datog odobrenja od strane voditelja Projekta. U slučaju bilo kakve štete koja je uzrokovana ljudskim nemarom, ista se podmiruje od strane odgovorne osobe, bilo koordinatora i voditelja projekta ili korisnika prostora.

Korištenje prostora od strane partnera u Upravnom vijeću i/ili ostalih korisnika prostora dogovara se direktno s ovlaštenom osobom iz navedenih organizacija/institucija, koja potom preuzima odgovornost za svu korištenu opremu.

Korisnicima DC-a dopušteno je korištenje računalne, informatičke, audiovizualne, te ostale opreme u svrhu provođenja aktivnosti u prostoru DC-a.

Strogo je zabranjeno, bez dozvole koordinatora aktivnosti, vršiti ikakve preinake na opremi DC-a.

Strogo je zabranjeno, bez znanja i dozvole koordinatora, iznositi opremu izvan prostora DC-a te će se takvi slučajevi okarakterizirati krađom.

Korisnici DC-a dužni su prijaviti svaki namjerni ili nenamjerni (slučajni) kvar nastao na bilo kojem dijelu opreme DC-a, te će potom koordinator aktvnosti sačiniti zapisnik sukladno članku 8. ovog Pravilnika.

Korištenje opreme DC-a regulirati će se ugovorom o korištenju DC-a.

**Članak 9.**

U prostoru DC-a zabranjeno je isticanje bilo kakvih simbola koji promiču vjersku, nacionalnu, rasnu, spolnu ili bilo koji drugi vid netrpeljivosti.

U prostoru DC-a ne mogu se odvijati aktivnosti koje promiču vjersku, nacionalnu, rasnu, spolnu ili bilo koji drugi vi netrpeljivosti.

Prostor DC-a ne može se koristiti u svrhu bilo kakve političke i vjerske promocije (stranački i vjerski skupovi i slično).

U DC-u nisu dozvoljene nikakve aktivnosti koje mogu oštetiti njegov prostor i opremu.

Svaka osoba / udruga dužna je ostaviti prostor DC-a u stanju u kakvom ga je zatekla.

U prostorije DC-a nije dozvoljeno ulaziti na koturaljkama / rolama, na skateboardu, romobilu, biciklu, i sličnoj opremi.

U prostorije DC-a vlasnik može uvesti svoju životinju, za koju je odgovoran da neće učiniti štetu na prostoru, opremi ili ugroziti sigurnost ostalih korisnika i osoblja. Vlasnik je dužan očistiti za životnjom.

 U prostoru DC-a nije dozvoljeno pušenje niti unašanje i / ili korištenje ilegalnih sredstava (opojne droge i slično) niti je dozvoljen unos oružja.

**Članak 10.**

Svo osoblje DC-a, te svi korisnici, povremeni korisnici i posjetitelji dužni su se STROGO pridržavati svih epidemioloških mjera koje su na snazi u trenutku korištenja prostora. Osobe odgovorne za osiguravanje mjera su koordinatori aktivnosti i pružatelji usluga u DC-u.

**ZAVRŠNE ODREDBE**

**Članak 11.**

Ovaj Pravilnik dužni su poštivati svi korisnici DC-a. Nepridržavanje pravila iz ovog pravilnika od strane korisnika može dovesti do trajne zabrane korisštenja prostora DC-a o čemu odluku donosi Upravno vijeće Partnerstvo za prostor, a na prijedlog upravitelja DC-a.

Sve eventualne izmjene ili dopune ovog Pravilnika sastavljaju se u pismenom obliku jer u protivnom neće imati pravnog učinka.

Pravilnik stupa na snagu datumom donošenja.

U Karlovcu,\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marko Petančić, predsjednik Vijeća i voditelj Projekta